62015TJ0433_INF
Απόφαση του Γενικού Δικαστηρίου (δεύτερο τμήμα) της 5ης Ιουνίου 2019 – Bank Saderat κατά Συμβουλίου
(Υπόθεση T-433/15)
«Εξωσυμβατική ευθύνη – Κοινή εξωτερική πολιτική και πολιτική ασφάλειας – Περιοριστικά μέτρα κατά του Ιράν – Δέσμευση κεφαλαίων – Περιορισμοί που αφορούν την πρόσβαση στο έδαφος των κρατών μελών – Αποκατάσταση της ζημίας την οποία ισχυρίζεται ότι υπέστη η ενάγουσα κατόπιν της εγγραφής και διατηρήσεως του ονόματός της στον κατάλογο των προσώπων και οντοτήτων επί των οποίων εφαρμόζονται τα επίμαχα περιοριστικά μέτρα – Κατάφωρη παράβαση κανόνα δικαίου που απονέμει δικαιώματα σε ιδιώτες»
1.
Εξωσυμβατική ευθύνη – Προϋποθέσεις – ʹΕλλειψη νομιμότητας – Ζημία – Αιτιώδης συνάφεια – Βάρος αποδείξεως – Μη συνδρομή μιας εκ των προϋποθέσεων – Απόρριψη της αγωγής αποζημιώσεως στο σύνολό της
(Άρθρο 340, εδ. 2, ΣΛΕΕ)
(βλ. σκέψεις 40, 41)
2.
Εξωσυμβατική ευθύνη – Προϋποθέσεις – Κατάφωρη παράβαση κανόνα δικαίου που απονέμει δικαιώματα σε ιδιώτες – Περιορισμένο ή ανύπαρκτο περιθώριο εκτιμήσεως του θεσμικού οργάνου της Ένωσης κατά την έκδοση της πράξεως – Αναγκαία η συνεκτίμηση στοιχείων που αφορούν το πλαίσιο στο οποίο εντάσσεται η πράξη
(Άρθρο 340, εδ. 2, ΣΛΕΕ)
(βλ. σκέψεις 48, 49, 53-56, 62, 73)
3.
Εξωσυμβατική ευθύνη – Προϋποθέσεις – ʹΕλλειψη νομιμότητας – Εκτίμηση της νομιμότητας της συμπεριφοράς των θεσμικών οργάνων – Μέτρα δεσμεύσεως κεφαλαίων – Αγωγή αποζημιώσεως ασκηθείσα από επιχειρηματία ο οποίος θίγεται από ατομικό περιοριστικό μέτρο – Κριτήρια – Περιοριστικά μέτρα που επιδιώκουν θεμιτό σκοπό της κοινής εξωτερικής πολιτικής και πολιτικής ασφάλειας
(Άρθρο 21 ΣΕΕ· άρθρο 215 § 2 ΣΛΕΕ)
(βλ. σκέψεις 50, 51)
4.
Εξωσυμβατική ευθύνη – Προϋποθέσεις – Κατάφωρη παράβαση κανόνα ο οποίος σκοπεί στην απονομή δικαιωμάτων σε ιδιώτες – Τρόπος αποδείξεως – Ακύρωση μίας ή περισσοτέρων πράξεων του Συμβουλίου στις οποίες οφείλεται η προβαλλόμενη από τον ενάγοντα ζημία, περιλαμβανομένης της ακυρώσεως με απόφαση του Γενικού Δικαστηρίου εκδοθείσα πριν από την άσκηση της αγωγής αποζημιώσεως – Έλλειψη αδιάσειστης αποδείξεως
(βλ. σκέψη 52)
5.
Εξωσυμβατική ευθύνη – Προϋποθέσεις – Κατάφωρη παράβαση κανόνα δικαίου που απονέμει δικαιώματα σε ιδιώτες – Κανόνας δικαίου που απονέμει δικαιώματα σε ιδιώτες – Έννοια – Προϋποθέσεις λήψεως περιοριστικών μέτρων κατά του Ιράν – Εμπίπτουν
(Άρθρο 340, εδ. 2, ΣΛΕΕ· κανονισμοί του Συμβουλίου 423/2007, άρθρο 7 § 2, 961/2010, άρθρο 16 § 2, στοιχείο βʹ, και 267/2012, άρθρο 23 § 2, στοιχείο αʹ)
(βλ. σκέψεις 60, 61)
6.
Εξωσυμβατική ευθύνη – Προϋποθέσεις – ʹΕλλειψη νομιμότητας – Κατάφωρη παράβαση του δικαίου της Ένωσης – Παράβαση από το Συμβούλιο της νομολογιακώς διαπλασθείσας υποχρεώσεως αποδείξεως του βασίμου των περιοριστικών μέτρων που επιβλήθηκαν εις βάρος φυσικών ή νομικών προσώπων – Δεν υφίσταται
(Άρθρο 340, εδ. 2, ΣΛΕΕ)
(βλ. σκέψεις 63-68, 74)
Αντικείμενο
Αγωγή δυνάμει του άρθρου 268 ΣΛΕΕ με αντικείμενο την αποκατάσταση των ζημιών τις οποίες ισχυρίζεται ότι υπέστη η ενάγουσα λόγω της εγγραφής του ονόματός της στον κατάλογο των κατονομαζόμενων προσώπων και οντοτήτων που περιλαμβάνεται στον κανονισμό (ΕΚ) 423/2007 του Συμβουλίου, της 19ης Απριλίου 2007, σχετικά με ορισμένα περιοριστικά μέτρα κατά του Ιράν (ΕΕ 2007, L 103, σ. 1), στον κανονισμό (ΕΕ) 961/2010 του Συμβουλίου, της 25ης Οκτωβρίου 2010, σχετικά με περιοριστικά μέτρα κατά του Ιράν και την κατάργηση του κανονισμού 423/2007 (ΕΕ 2010, L 281, σ. 1), και στον κανονισμό (ΕΕ) 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν και την κατάργηση του κανονισμού 961/2010 (ΕΕ 2012, L 88, σ. 1).
Διατακτικό
Το Γενικό Δικαστήριο αποφασίζει:
1)
Απορρίπτει την αγωγή.
2)
Η Bank Saderat plc φέρει τα δικαστικά έξοδά της καθώς και τα έξοδα στα οποία υποβλήθηκε το Συμβούλιο της Ευρωπαϊκής Ένωσης.
3)
Η Ευρωπαϊκή Επιτροπή φέρει τα δικαστικά έξοδά της.